 

VLADA REPUBLIKE HRVATSKE

Ured za suzbijanje zlouporabe droga

**Tiskovna konferencija**

**u povodu predstavljanja rezultata znanstveno-istraživačkog projekta**

***Zlouporaba sredstava ovisnosti u općoj populaciji Republike Hrvatske: 2015***



Zagreb, 27. rujna 2016.

[www.pilar.hr](http://www.pilar.hr)

<https://drogeiovisnosti.gov.hr/>

Na tiskovnoj konferenciji održanoj danas u Institutu društvenih znanosti Ivo Pilar u Zagrebu predstavljeni su rezultati znanstveno-istraživačkog projekta *Zlouporaba sredstava ovisnosti u općoj populaciji Republike Hrvatske: 2015*, čiji je osnovni cilj bio prikupiti podatke o prevalenciji konzumacije sredstava ovisnosti u općoj populaciji i relevantnim subgrupama. Projekt su financirali Ured za suzbijanje zlouporabe droga Vlade Republike Hrvatske, Ministarstvo zdravlja Republike Hrvatske te Hrvatska lutrija d.o.o. Riječ je o drugom istraživanju na ovu temu u općoj populaciji RH; prvo je provedeno 2011. godine. Sudionicima su se uvodno obratili prof. dr. sc. Vlado Šakić, ravnatelj Instituta Pilar i Željko Petković uime Ureda za suzbijanje zlouporabe droga Vlade RH, koji je bio naručitelj istraživanja. Rezultate je predstavila doc. dr. sc. Renata Glavak Tkalić, viša znanstvena suradnica u Institutu Pilar.

Koncepcija istraživanja temeljila se na metodološkim smjernicama Europskog centra za praćenje droga i ovisnosti o drogama (EMCDDA) i na iskustvu Instituta Pilar u provedbi znanstvenih istraživanja. Korišten je upitnik *European Model Questionnaire* (EMQ), koji se standardno koristi u nacionalnim studijama zlouporabe sredstava ovisnosti. Tako je osigurana međunarodna usporedivost epidemiološkog stanja u području zlouporabe sredstava ovisnosti u RH.

Istraživanje je provedeno na reprezentativnom uzorku od 4992 ispitanika u dobi od 15 do 64 godine (ciljana populacija te dobi prema popisu stanovništva 2011. bila je ukupno 2 873 828 građana RH), a prikupljanje podataka trajalo je od rujna do prosinca 2015. Teme istraživanja bile su: (1) prevalencije uzimanja legalnih droga (duhan, alkohol, sedativi ili trankvilizatori), (2) prevalencije uzimanja ilegalnih droga, (3) stavovi i mišljenja o drogama i politici vezanoj uz droge te (4) relevantna obilježja ispitanika. Dodatno je ispitana učestalost igranja igara na sreću te uporaba tzv. „novih droga“.

Rezultati su pokazali da je u vrijeme istraživanja duhan pušilo 35.4% ispitanika, a životna prevalencija pušenja duhana bila je 55%. E-cigarete koristilo je 3.7% ispitanika. Posljednjih mjesec dana alkoholno piće konzumiralo je 57.4% ispitanika. Alkohol je 4 puta tjedno ili češće pilo 8.2% ispitanika, a 0.9% svakodnevno se opijalo (konzumiralo 6 ili više pića zaredom). Lijekove za smirenje (sedative ili trankvilizatore) barem jednom u životu konzumiralo je 26.9% ispitanika, a u mjesecu koji je prethodio istraživanju njih 11.3%.

Neku ilegalnu drogu barem jednom u životu konzumiralo je 20.3% ispitanika. Najčešće korištena ilegalna droga u Hrvatskoj bila je kanabis (marihuana ili hašiš), koju je barem jednom u životu konzumiralo 19.4% ispitanika. Životne prevalencije uzimanja ostalih ilegalnih droga bile su znatno niže: amfetamini (3.5%), ecstasy (3%), kokain (2.7%), LSD (1.7%) i heroin (0.3%). Barem jednom u mjesecu koji je prethodio istraživanju neku ilegalnu drogu konzumiralo je 5.3% ispitanika (najčešće kanabis - 5%, a ostale ilegalne droge do 0.5%).

Životna prevalencija uzimanja bilo koje „nove droge“ bila je 2.7%, a najveća je bila među ispitanicima u dobi između 15 i 24 godine – 6.9%. Najviše su korišteni sintetski kanabinoidi (najčešće ulično ime Galaxy), 1.6% ispitanika konzumiralo ih je barem jednom u životu, a 3.5% ispitanika u dobi između 15 i 34 godine.

Ispitani su i neki stavovi i mišljenja o ovisnicima o drogama, politici vezanoj uz droge, ponašanjima vezanim uz uzimanje sredstava ovisnosti te percepciji rizika vezanih uz sredstva ovisnosti. Oko polovine ispitanika (ukupno 51.9%) ne slaže se da bi uzimanje kanabisa trebalo dopustiti, dok se 27.7% ispitanika s time slaže. S time da bi uzimanje heroina trebalo biti dopušteno ne slaže se 89.9% ispitanika. Među ispitanicima u dobi između 15 i 64 godine 34.2% navelo je da im je u RH bila ponuđena neka droga, a među mlađim odraslim ispitanicima (između 15 i 34 godine) taj broj bio znatno veći, 52.9%.

Analiza razlika u prevalencijama uzimanja sredstava ovisnosti u 2011. i 2015. ne upućuje na značajnije razlike u konzumaciji duhana, alkohola i sedativa ili trankvilizatora. No u 2015. zabilježen je statistički značajan porast ukupnog broja konzumenata kanabisa (životna prevalencija 2011. bila je 15.6%, a 2015. 19.4%; prevalencija u posljednjih godinu dana bila je 2011. godine 5%, a 2015. 7.9%; prevalencija u posljednjih mjesec dana 2011. bila je 2.9%, a 2015. 5%). Kod ostalih ilegalnih droga nisu uočene statistički značajne razlike. Povećanje prevalencija konzumacije kanabisa moglo bi se objasniti dekriminalizacijom kanabisa u RH kao i javnom raspravom o uporabi medicinske marihuane što je utjecalo i na pomak prema pozitivnijem stavu vezanom uz dopuštenje uzimanja kanabisa, kao i na smanjenu percepciju rizika povezanog s njegovom redovitom uporabom – taj rizik velikim procjenjuje 58.3% ispitanika, a taj je postotak bio znatno veći 2011. kada je uporabu kanabisa visokorizičnom smatralo 72% ispitanika. Ipak, tek 5% ispitanika smatra da redovito pušenje kanabisa nije rizično.

Na kraju, važno je istaknuti da *većina ispitanika ne koristi kanabis niti druge ilegalne droge, većina ih smatra da je uporaba kanabisa rizično ponašanje i da ljudima ne bi trebalo biti dozvoljeno uzimanje kanabisa*.

Značaj istraživanja leži u tome što na nacionalnoj razini daje uvid u stanje u području uporabe sredstava ovisnosti u općoj populaciji te omogućuje usporedbu s rezultatima prethodnog istraživanja i s podacima iz drugih europskih zemalja zbog korištenja iste metodologije. Prikupljene informacije temelj su za procjenu stanja u području uporabe sredstava ovisnosti, utvrđivanje prioriteta u intervencijama kao i kreiranju i vrednovanju strategija borbe protiv zlouporabe sredstava ovisnosti.

Detaljni rezultati istraživanja prikazani su u završnom istraživačkom izvješću Instituta društvenih znanosti Ivo Pilar, pod nazivom *Uporaba sredstava ovisnosti u Hrvatskom društvu: Istraživanje na općoj populaciji*. Rezultati su 19. rujna 2016. predstavljeni i u Europskom centru za praćenje droga i ovisnosti o drogama (EMCDDA).